A büntetésnek az új gyülekezési törvényhez, illetve egy Facebook-poszthoz van köze.

100 ezer forintos szabálysértési díjat róttak ki a Momentum szombathelyi szervezetének elnökére, Nagy Donátra egy Facebook-poszt miatt, értesült az Ugytudjuk.hu.

A párt tavaly ősszel vitte el az ALDE furgonját, rajta egy Orbán Viktort ábrázoló plakáttal, amelyet be kellett jelenteni a rendőrségen. Ez a párt közleménye szerint meg is történt, ám

mivel a plakátos furgon érkezéséről történt rendőrségi bejelentéstől számítva valóban nem telt el 48 óra addig, amíg egy Facebook-poszt a gyűlésről megjelent a nevem alatt, meghallgatásomat is mellőzve, rögtön 100 000 forintra büntetnének

– írta közleményében Nagy Donát.

Ugyanakkor a Momentum szerint ők nem mulasztották el bejelenteni a rendezvényt, Nagy ellen nem folyt korábban eljárás, illetve a gyűlésen sem történt semmi olyan, amiért indokolt lenne egy ekkora büntetés kiszabása.

"A rendőrség azonban hajthatatlan döntésében: meghallgatásomat kértem, de a körülmények teljes megismerését követően sem hajlandó sem az összeg csökkentésére, sem annak megrovásra való módosítására" – tette hozzá Nagy. A párt ezért bírósághoz fordul.